
MARIJAMPOLĖS APYLINKĖS TEISMAS
NUTARTIS
2021 m. rugsėjo 10 d.
Marijampolė
Marijampolės apylinkės teismo Marijampolės rūmų teisėja Aksinija Žemantauskienė, sekretoriaujant Loretai Staknevičienei, dalyvaujant prokurorui Nerijui Brunzai, nuteistajam Z. G., vertėjai Liudai Baktienei,
viešame teismo posėdyje žodinio proceso tvarka išnagrinėjo Z. G. prašymą dėl baudos mokėjimo išdėstymo,
Aprašomoji dalis
nustatė:
Marijampolės apylinkės teismo Marijampolės rūmų 2021-05-26 teismo baudžiamuoju įsakymu Z. G. pripažintas kaltu pagal Lietuvos Respublikos baudžiamojo kodekso (toliau – BK) 227 straipsnio 2 dalį ir jam paskirta galutinė 3300 Eur bauda. Baudai sumokėti nustatytas 2 mėnesių savanoriško mokėjimo terminas ( b.l.7-12).
2021-07-05 Marijampolės apylinkės teismo Marijampolės rūmuose gautas Z. G. prašymas išdėstyti paskirtos baudos mokėjimą dviejų metų laikotarpiui. Prašyme nurodoma, kad nuteistasis šiuo metu yra bedarbis, registruotas Užimtumo tarnyboje ir jokių papildomų pajamų šalinių neturi ( b.l.1,3).
Prašymui pagrįsti nuteistasis 2021-09-07 atsiuntė Užimtumo tarnybos prie Lietuvos Respublikos socialinės apsaugos ir darbo ministerijos Vilniaus klientų aptarnavimo departamento Vilniaus rajono skyriaus 2021-08-18 pažymą dėl bedarbio registravimo laikotarpių Nr. Sp-4733 ( b.l.22).
Teismo posėdžio metu:
Nuteistasis nurodė, kad pažeidė kelių eismo taisykles ir neteko teisės vairuoti, todėl teko išeiti iš darbo. Jis nuteistas dėl to, kad davė kyšį. Šiuo metu registruotas darbo biržoje ir gauna 480 eurų išmoką kas mėnesį. Ši išmoka jam bus mokama 3 mėnesius. Prašo baudą išdėstyti 2 metams, bet gal ir 3 metams. Po maždaug pusės metų atgaus teisę vairuoti ir galės dirbti. Teisės jam buvo atimtos metams laiko. Liko 7 mėnesiai iki teisių atgavimo. Ankstesnis darbdavys pažadėjo, kad galės grįžti į ankstesnį darbą. Gyvena su žmona, išlaikytinių neturi. Žmona dirba. Pragyvena iš žmonos uždarbio ir iš darbo biržos išmokos. Nekilnojamo turto turi seną namą. Kai jam baudą skyrė, tai sakė, kad 3 tūkstančiai bus, bet iš jo paėmė auksinę grandinėlę ir jos negrąžino. Teismo baudžiamojo įsakymo neskundė. Daugiau profesijų neturi, darbo biržoje registruotas, kaip ieškantis vairuotojo darbo.
Prokuroras prašė teikimą tenkinti. Nurodė, kad negalima išdėstyti baudos mokėjimo, galima tik pratęsti terminą. Baudos išieškojimas gali būti savarankiškas arba priverstinis. Z. G. paaiškinimai nuoširdūs. Jis nurodė, kad yra registruotas darbo biržoje ir kitos profesijos neturi.
Motyvuojamoji dalis
Prašymas tenkinamas.
Lietuvos Respublikos baudžiamojo proceso kodekso (toliau – BPK) 352 straipsnio 1 dalyje yra numatyta, kad nuosprendį paskelbęs teismas išaiškina nuteistajam paskirtos bausmės savanoriško ir priverstinio įvykdymo tvarką, sąlygas, jo teises ir pareigas bei nustato terminą, per kurį turi būti savanoriškai sumokėta bauda. Šiuo atveju tai buvo nurodyta teismo baudžiamojo įsakymo rezoliucinėje dalyje. Analizuojant Lietuvos Respublikos bausmių vykdymo kodekso (toliau – BVK) 22 straipsnio nuostatas, akcentuotina tai, kad teismas gali nustatyti kitą, ilgesnį nei 2 mėnesiai bausmės – baudos – įvykdymo laikotarpį. Įstatymas imperatyviai nenurodo maksimalaus bausmės – baudos – įvykdymo laikotarpio, jį gali nustatyti teismas. Spręsdamas, ar reikia nustatyti ilgesnį bausmės – baudos – įvykdymo laikotarpį, teismas turi atsižvelgti į aplinkybes, leidžiančias spręsti, kad sumokėti visą nuteistajam skirtą baudą savanoriškai per nustatytą laikotarpį yra neįmanoma, taip pat atsižvelgti į skiriamos baudos dydį, kad bausmė atitiktų savo paskirtį. Nuteistasis privalo sumokėti baudą iki termino pabaigos, o tai, ar jis baudą mokės dalimis ar visą sumą iš karto, jokios reikšmės neturi.
Iš byloje esančių duomenų nustatyta, kad nuteistasis šiuo metu nedirba ir yra nuo 2021-06-01 registruotas Užimtumo tarnyboje ( b.l. 22), turi nekilnojamojo turto ( b.l. 13-20) Vadovaujantis teismų informacinės sistemos ( LITEKO) duomenimis asmuo neteistas. Kaip nurodė nuteistasis, jis, atgavęs teisę vairuoti transporto priemones, ketina grįžti į dirbti į ankstesnę darbovietę vairuotoju, jis visada dirbo tik vairuotoju.
Teismas nurodytas aplinkybes, dėl kurių paskirta bauda nėra sumokėta, laiko pagrįstomis ir objektyviomis bei sprendžia jog nuteistasis piktybiškai nevengia sumokėti jam paskirtos baudos, pratęsus baudos sumokėjimo terminą, jis turės realią galimybę savanoriškai sumokėti jam teismo paskirtą baudą, išvengdamas neproporcingai neigiamų priverstinio baudos išieškojimo pasekmių, pratęsus nuteistajam baudos sumokėjimo terminą 24 mėnesiams, bausmės paskirtis nebus paneigta.
Atsižvelgiant į nurodytas aplinkybes, teismas sprendžia jog nuteistasis paskirtos baudos negali sumokėti dėl objektyvių priežasčių, todėl vadovaujantis teisingumo ir proporcingumo principais, jam paskirtos baudos terminas pratęsiamas 24 mėnesių ( 2 metų) laikotarpiui, nurodant, kad baudą nuteistasis turi sumokėti ir pateikti teismui baudos sumokėjimą patvirtinančius duomenis ( Lietuvos apeliacinio teismo 2018 m. balandžio 11 d. nutartis baudžiamojoje byloje Nr. 1 S-88-177/2018).
Rezoliucinė dalis
Teismas, vadovaudamasis Lietuvos Respublikos baudžiamojo proceso kodekso 362 straipsniu, 364 straipsniu, Lietuvos Respublikos bausmių vykdymo kodekso 22 straipsniu,
nutaria:
nuteistojo Z. G. prašymą tenkinti.
Pratęsti Z. G. baudžiamojoje byloje Nr. e 1-617-482/2021 Marijampolės apylinkės teismo Marijampolės rūmų 2021 m. gegužės 26 d. teismo baudžiamuoju įsakymu skirtos 66 MGL, tai yra 3 300 eurų dydžio baudos mokėjimo terminą 24 mėnesiams, skaičiuojant terminą nuo nutarties priėmimo dienos.
Išaiškinti Z. G., kad paskirta bauda turi būti sumokėta į jo pasirinkto banko Valstybinės mokesčių inspekcijos prie Lietuvos Respublikos finansų ministerijos (įmonės kodas 188659752) biudžeto pajamų surenkamąją sąskaitą, įmokos kodas 6801, o dokumentą, patvirtinantį baudos sumokėjimą, privalo pristatyti į Marijampolės apylinkės teismo Marijampolės rūmus.
Nustatytu laiku nesumokėta bauda bus išieškoma priverstinai.
Nutartis per 7 dienas gali būti skundžiama Kauno apygardos teismui per Marijampolės apylinkės teismo Marijampolės rūmus.
Teisėja Aksinija Žemantauskienė

